
REPUBLIKA HRVATSKA
KARLOVAČKA ŽUPANIJA
OPĆINA TOUNJ
JEDINSTVENI UPRAVNI ODJEL
KLASA:    112-02/26-01/01
URBROJ: 2133-20-02-26-04

Tounj,       22.07.2026.

Sukladno odredbama članaka 19. i 86. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj: 86/08, 61/11, 04/18, 112/19 i 17/25 – u daljnjem tekstu: ZSN), Jedinstveni upravni odjel Općine Tounj raspisao je javni natječaj za prijam u službu na određeno vrijeme – vježbenika, u trajanju od 12 mjeseci, za radno mjesto Viši referent za lokalnu samoupravu – vježbenik (1 izvršitelj/ica), objavljen u „Narodnim novinama“ broj 80/26 te na službenoj internetskoj stranici Općine Tounj. 
Objavljuju se sljedeće:
UPUTE I OBAVIJESTI KANDIDATIMA
I. OPIS POSLOVA RADNOG MJESTA
Vježbenik se prima u službu radi osposobljavanja za samostalan rad u trajanju vježbeničkog staža (12 mjeseci) na sljedećim poslovima radnog mjesta: 
· sudjeluje u pripremi izrade godišnjih izvještaja, godišnjih programa i proračuna, te pripremi godišnjih planova, programa i proračuna (25% vremena), 
· sudjeluje u postupcima i aktivnostima oko izrade i donošenja dokumenata prostornog uređenja (10% vremena), 
· sudjeluje u pripremi projekata za njihovo kandidiranje na otvorene javne pozive (15% vremena), 
· u okvirima nadležnosti Općine obavlja stručne poslove u području predškolskog odgoja, kulture, športa, tehničke kulture, školstva, dobrovoljnog vatrogastva, udruga građana, socijalne skrbi i drugo (15% vremena), 
· sudjeluje u postupcima prisilne naplate prihoda, priprema dokumentaciju za prisilnu naplatu i prati izvršenje postupaka prisilne naplate (5% vremena), 
· vodi upravni postupak i rješava u jednostavnijim upravnim stvarima iz samoupravnog djelokruga Općine, a posebice iz područja komunalnog gospodarstva, grobnih naknada te prisilne naplate prihoda (5% vremena), 
· sudjeluje u poslovima raspolaganja državnim poljoprivrednim zemljištem, provođenju natječaja, nadzoru provedbe programa i ugovora o zakupu te vodi zemljišnoknjižnu evidenciju poljoprivrednog zemljišta u RH (5% vremena), 
· vodi i ažurira evidenciju nekretnina u vlasništvu Općine Tounj (5% vremena), 
· obavlja i druge poslove po nalogu pročelnika (15% vremena). 
II. PODACI O PLAĆI RADNOG MJESTA I VJEŽBENIKA
Podaci o plaći radnog mjesta propisani su Odlukom o utvrđivanju koeficijenata za obračun plaće službenika i namještenika u Jedinstvenom upravnom odjelu Općine Tounj („Službeni glasnik Općine Tounj“, broj 13/24 i izmjene), prema kojoj je radno mjesto klasificirano na sljedeći način: 
· Kategorija: III. kategorija – radna mjesta III. vrste 
· Potkategorija: Viši referent 
· Klasifikacijski rang: 9. 
· Koeficijent složenosti poslova radnog mjesta: 1,95 
Napomena za vježbenike:
Sukladno članku 90. ZSN-a i natječajnoj dokumentaciji, vježbenik ima pravo na plaću u iznosu od 85% plaće poslova radnog mjesta na koje je raspoređen. Plaću čini umnožak utvrđene osnovice za obračun plaće i pripadajućeg koeficijenta (umanjenog na 85% za vrijeme trajanja vježbeničkog staža), uvećan za ostala prava u skladu sa zakonom i kolektivnim ugovorom. 
III. PRETHODNA PROVJERA ZNANJA I SPOSOBNOSTI (TESTIRANJE)
Prethodna provjera znanja i sposobnosti kandidata obuhvaća pisano testiranje (provjeru stručnog znanja) i intervju s Povjerenstvom za provedbu natječaja. 
Stručni dio pisanog testiranja provodi se radi provjere znanja, sposobnosti i vještina bitnih za obavljanje poslova radnog mjesta Viši referent za lokalnu samoupravu – vježbenik, a temelji se na sljedećim izvorima i propisima: 
1. Ustav Republike Hrvatske („Narodne novine“, broj 56/90, 135/97, 113/00, 28/01, 76/10, 5/14) – osnovne odredbe o ustrojstvu lokalne i područne (regionalne) samouprave. 
2. Zakon o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20). 
3. Zakon o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11, 04/18, 112/19 i 17/25) – s posebnim naglaskom na odredbe o vježbenicima i vježbeničkom stažu (čl. 85. – 90.). 
4. Zakon o općem upravnom postupku („Narodne novine“, broj 47/09 i 110/21) – u dijelu vođenja upravnog postupka i donošenja rješenja. 
5. Zakon o proračunu („Narodne novine“, broj 144/21) – u dijelu koji se odnosi na planiranje, izradu, donošenje i izvršavanje proračuna te izvještavanje o izvršenju proračuna jedinica lokalne samouprave. 
6. Pravilnik o proračunskom računovodstvu i računskom planu („Narodne novine“, broj 158/23, 114/24 i 116/25): 
· Ustrojstvo proračunskog računovodstva i primjenu računovodstvenih načela, 
· Poslovne knjige: dnevnik, glavna knjiga i pomoćne knjige (knjiga potraživanja, knjiga dugotrajne nefinancijske imovine), 
· Računski plan proračuna: struktura razreda, skupina, podskupina i odjeljaka računa, 
· Tehnika i pravila knjiženja (dvojno knjigovodstvo, knjiženje prihoda, rashoda, primitaka, izdataka, imovine, obveza i vlastitih izvora), 
· Godišnji i periodični popisi imovine i obveza (inventura) te usklađivanje pomoćnih knjiga s glavnom knjigom. 
7. Pravilnik o financijskom izvještavanju u proračunskom računovodstvu („Narodne novine“, broj 37/22, 114/24 i 116/25) – u dijelu vrsta, sadržaja, načina i rokova predaje financijskih izvještaja jedinica lokalne samouprave (obrasci PR-RAS, Bilanca, RAS-funkcijski, P-VRIO, Obveze). 
8. Zakon o poljoprivrednom zemljištu („Narodne novine“, broj 20/18, 115/18, 98/19 i 57/22) – u dijelu raspolaganja poljoprivrednim zemljištem u vlasništvu države. 
9. Statut Općine Tounj („Službeni glasnik Općine Tounj“, broj 12/24). 
IV. PRAVILA I POSTUPAK TESTIRANJA
1. Prethodnoj provjeri znanja i sposobnosti mogu pristupiti samo kandidati koji ispunjavaju formalne uvjete iz javnog natječaja (uključujući uvjet nepostojanja radnog iskustva na odgovarajućim poslovima ili iskustva kraćeg od 12 mjeseci) te koji su dobili poziv za testiranje. 
2. Po dolasku na provjeru znanja, kandidati su dužni predočiti važeću identifikacijsku ispravu (osobnu iskaznicu ili putovnicu) radi utvrđivanja identiteta. Kandidati koji ne mogu dokazati identitet ne mogu pristupiti testiranju. 
3. Smatrat će se da je kandidat koji ne pristupi testiranju u zakazano vrijeme povukao prijavu na javni natječaj. 
4. Za vrijeme boravka u prostorijama održavanja testiranja kandidati su dužni poštivati kućni red i postupati prema uputama Povjerenstva. 
5. Pisano testiranje traje 60 minuta. Za vrijeme testa nije dopušteno korištenje literature, mobitela, napuštanje prostorije niti razgovor s drugim kandidatima. 
6. Za pisani dio dodjeljuje se od 1 do 10 bodova. Smatra se da su kandidati položili pisani dio ako su ostvarili najmanje 50% ukupno mogućeg broja bodova (najmanje 5 bodova). 
7. Na usmeni intervju pozvat će se kandidati koji su ostvarili najmanje 5 bodova na pisanom testiranju. Rezultati intervjua boduju se od 1 do 10 bodova. 
8. Nakon provedenog testiranja i intervjua, Povjerenstvo utvrđuje rang-listu kandidata te dostavlja izvješće pročelnici Jedinstvenog upravnog odjela, koja donosi rješenje o prijmu u službu vježbenika na određeno vrijeme. 
9. Izabrani/a kandidat/kinja dužan/na je prije donošenja rješenja o prijmu, u primjerenom roku (8 dana  od obavijesti), dostaviti uvjerenje o zdravstvenoj sposobnosti i uvjerenje nadležnog suda da se protiv njega/nje ne vodi kazneni postupak, te predočiti izvornike priloženih isprava. Nedostavljanje traženih isprava smatra se odustankom od prijma. 
10. Rješenje o prijmu u službu dostavlja se javnom objavom na službenoj mrežnoj stranici Općine Tounj (www.tounj.hr). Dostava se smatra obavljenom istekom osmog dana od dana objave.
V. MJESTO I VRIJEME ODRŽAVANJA TESTIRANJA
Poziv za testiranje s popisom kandidata koji ispunjavaju formalne uvjete natječaja, točnim mjestom i rasporedom vremena održavanja testiranja bit će objavljen na službenoj mrežnoj stranici (www.tounj.hr) i oglasnoj ploči Općine Tounj najmanje pet (5) dana prije održavanja testiranja. Kandidati će o tome biti obaviješteni i putem elektroničke pošte navedene u prijavi. 
POVJERENSTVO ZA PROVEDBU NATJEČAJA

